SADC Inoti VaMbeki Ngavarambe Vari Mutongi Gava muZimbabwe
Asi mutungamiri weMDC, VaMorgan Tsvangirai, vanoti VaMbeki ngavambozorodzwe pakuva mutongi gava panyaya yeZimbabwe.
SADC inoti ichine chivimbo nemutungamiri weSouth Africa, VaThabo Mbeki, kuti varambe vari mutongi gava panyaya yeZimbabwe. Izvi zvinotevera chikumbiro chemutungamiri weMDC, VaMorgan Tsvangirai, kuti VaMbeki vasiire sachigaro we SADC, VaLevy Mwanawasa, basa iri. Mutungamiri wechimwe chikwata cheMDC, VaArthur Mutambara, vanotiwo VaMbeki vakundikana. Izvi zvinotevera mashoko aVaMbeki ekuti munyika hamuna dambudziko, kunyange hazvo vanhu vari kurohwa nevatsigiri veZanu-PF. Mutungamiri wehurumende yeMauritius, VaNavin Ramgoolam, vanotiwo vatungamiri veSADC vakatenderana kuti VaMbeki vaenderere mberi semuyananisi kumusangano weSADC kuMauritius nemusi weSvondo. Kanawo bato raVaMbeki, reANC, rinenge risisinawo chivimbo naVaMbeki. Mutungamiri weANC, VaJacob Zuma, avo vari kushanya kuGermany, France neBritain, vanoti hurumende yaVaMugabe iri kutyora bumbiro remitemo yenyika, uye vanoti vanoyemura kushinga kwaVaTsvangirai. Munyori mukuru weUnited Nations, VaBan Ki Moon, avo vari kuGhana kumusangano we United Nations, vanotiwo vari kutaura nevakuru veSADC kuti vagadzirise dambudziko rawira Zimbabwe. Britain yatiwo VaMugabe vari kuda kubiridzira sarudzo nekuverenga mavhoti patsva. VaNickson Nyikadzino vanoongorora nyaya dzezvematongerwo enyika uye vari mukuru wezvekuburitswa kwemashoko muCrisis in Zimbabwe Coalition kusouth Africa. VaNyikadzino vaudza mutori wenhau Blessing Zulu weStudio 7 kuti SADC inofanira kuudza VaMbeki zvekuita kwete kuvarega vachiita zvavanoda pakuyananisa gakava riri pakati peZanu PF neMDC. Dzimwe Nhau Kubva kuStudio 7...